[{"text_idx": "#000004", "text": "Mae gan bob Tirwedd Ddynodedig uchelgeisiau Awyr Dywyll, a phob un wrthi ar wahanol gamau yn gwneud eu gwaith eu hunain yn lleol i wella eu hawyr dywyll."}, {"text_idx": "#000005", "text": "Un elfen gyffredin a ganfuwyd ar draws yr holl Dirweddau Dynodedig yw gwaith cyfalaf y gellir ei wneud i wella awyr y nos. Drwy gydweithio, gobaith y prosiect yw cael effaith gadarnhaol ar y tirweddau gwarchodedig. Mae\u2019r Prosiect Nos eisoes wedi bod yn cydweithio\u2019n llwyddiannus mewn partneriaeth ledled gogledd Cymru ers 3 blynedd. Y nod yw ehangu hyn ar draws Cymru er mwyn i nodau\u2019r prosiect fod yn fuddiol i Gymru gyfan."}, {"text_idx": "#000009", "text": "Dim ond yn y blynyddoedd diweddar y mae\u2019r wir effaith ar fioamrywiaeth wedi dechrau cael ei chydnabod. Drwy leihau llygredd golau mewn ardaloedd dynodedig, bydd y prosiect yn gwella cysylltedd drwy adfer tirwedd naturiol y nos."}, {"text_idx": "#000010", "text": "Mae llygredd golau yn un o brif ysgogwyr y dirywiad mewn pryfed, yn arbennig pryfed adeiniog a lindys. Mae\u2019n amharu ar gylch bywyd llu o rywogaethau, yn rhai daearol a morol. Bydd adfer tywyllwch naturiol yn cryfhau cadernid yr ecosystem ac yn hybu adferiad bioamrywiaeth. Drwy edrych ar hyn ar raddfa\u2019r dirwedd, gall y prosiect wella coridorau\u2019r nos yn sylweddol."}, {"text_idx": "#000011", "text": "Mae goleuadau Awyr Dywyll yn isel o ran ynni a charbon. Byddant yn arwain at lai o allyriadau carbon ym mhob ardal ddynodedig. Bydd rhaglenni o\u0302l-osod goleuadau hefyd yn lleihau swm cyffredinol yr ynni a ddefnyddir yn yr ardaloedd."}, {"text_idx": "#000013", "text": "\u201cMae\u2019n hysbys fod llygredd golau yn cael effaith negyddol ar iechyd pobl hefyd. Bydd y prosiect awyr dywyll yn gweithio ar leihau llygredd golau mewn ardaloedd allweddol ac yn cynnig cyfleoedd i gysylltu pobl a chymunedau ag awyr y nos a bioamrywiaeth y nos. Bydd hefyd yn hybu effeithiau cadarnhaol cysylltedd natur ar ein lles meddyliol a chorfforol.\u201d"}, {"text_idx": "#000014", "text": "Fel rhan o\u2019r prosiect, mae Ridge and Partners LLP, sef cwmni dylunio goleuadau arbenigol, wedi eu caffael i weithio gyda\u2019r prosiect Awyr Dywyll i ddarparu prosiectau o\u0302l-osod goleuadau ym mhob un o\u2019r wyth ardal. Bydd Ridge yn cychwyn drwy ymweld a\u0302\u2019r wyth ardal i gynnal arolwg llygredd golau sylfaenol ac i ganfod cyfleoedd i wella a\u2019r pocedi mwyaf o lygredd golau ac ardaloedd lle bydd o\u0302l-osod goleuadau yn cael effaith sylweddol."}]